《吴山山后观乱石》
清代·缪沅

披月访名山，雅具林壑癖。欢携崟崎人，茫鞋穿乱棘。

造化苦雕崟，皴疱诡裁织。穿凿已殊轨，卷然罕定式。

性坚理以曲，肤皱体难直。厥初谁磨砻，崔嵬巧借力。

当时补天余，散令绝壑殖。神瀵流瀁瀁，钟乳悬湜湜。

象脰纷可宝，猿尻沓莫识。幻作眠狮形，狰狞险难陟。

杂糅如古篆，蝌蚪猵屴崱。蟹眼光磨云，幽洞草生荝。

伸爪作之而，权奇杳无极。远坼巨灵蹠，神鳌齿畟畟。

赩若胭脂钱，斑缬有万亿。黝如丑妇瘿，见之不再忆。

黄若新鹅拳，翡翠穿胸臆。我叹磈磊多，填膺悲莫抑。

青精谁作饭，令我好颜色。掷杖归空林，厓柴闻翕息。

作者简介：（1672—1730）江苏泰州人，字湘芷，一作湘沚，又字澧南。康熙四十八年进士，授编修，官至刑部左侍郎。工诗，少时与宝应王式丹等号江左十五子。有《馀园诗钞》。